text:
AI 32 DI MAI. Cemût che si compre un vendidôr
Tu puedis ancje jessi furlan, ma cualchi volte la voie di lavorâ no baste: bisugne ancje cjatâ cualchidun che tal dei, il lavôr, e in timps come chescj nol è tant facil come che al samee. “E je la crisi”, a disin, e il furlan nol capìs, e no parcè che il furlan nol ledi daûr aes notiziis dal mont, ma parcè che lui no si lasse meti in crisi di nuie.
Ma cualchidun che al ufrìs lavôr, ancje in timps come chescj, al è. Lavôrs di vendidôrs, soredut. Cumò che lis aziendis no faturin avonde, a cirin cualchidun che ur fasi faturâ di plui.
Il lavôr di vendidôr nol è il sium di nissun, tant di mancul par un furlan. Il furlan al è usât a fâ e no contâ, figurìnsi ce che al salte fûr se i tocje contâ e vonde, cence fâ nuie.
E alore lis aziendis a metin lis ofiertis sul gjornâl fasint fente che a sedin par alc altri, e al è divertent viodi lis mil manieris che si doprin par no doprâ la peraule “vendidôr” (divertent se no tu sês daûr a cirî lavôr, naturalmentri, se no al è pôc ce ridi):
MARKETING. Il 70% dai anuncis di lavôr al scomence cussì. Il marketing e je dute une altre robe, clâr, però probabilmentri chei che a scrivin lis ofiertis a resonin che “marketing” al derive di “market”, marcjât, e al marcjât si va par vendi, duncje alc al jentre. E dopo, la peraule “marketing” e je une vore di mode, no?
SALES MANAGER. “Sales” al vûl disi simpri “vendite”, ma vûstu meti podê dî “O soi un manager”?
PROMOTÔR. Simpri la stesse robe, ma al samee alc di miôr. Si cjate ancje cul tiermin inglês “promoter”, che al par plui bulo. Une volte o ai let une ofierte par une “promoter feminîl”, cun insom, però, la scrite legâl “la ofierte si intint indreçade a candidâts di ducj i doi i ses”. Cuissà se i oms a vevin di presentâsi al colocui in cotule.
SALES ENGINEER. La uniche robe che e sarès di “ingegnâ”, naturalmentri, e je il mût di rivâ a vendi. Ma se invezit di “o soi un vendidôr” tu disis “o soi un sales engineer” tu sameis un che al à studiât. Cun di plui, al è un non che al tire dongje ben i furlans, che a son ducj un pôc inzegnîrs.
Ma il plui biel che o ai let ator tai sîts internet di ofiertis di lavôr al è un altri: SALES PROTAGONIST. Tradusint: aromai tu as capît che no tu puedis deventâ un grant de television, de musiche o de leterature, o deventâ impuartant te sience e te tecnologjie. Impare a vendi ben. Almancul tu sarâs il protagonist de tô buste paie.
BETE DI SPERE


c: text/html

text:
AUSTRIE. Glesie austriache: al è stât un câl dal numar dai disbatiâts dopo un an di crisi
La plui grande crisi e semee che e sedi superade. Chest an a jerin “dome” 58.603 pioris che a àn zirade la schene ae organizazion de glesie. “Dome”, parcè che il trend negatîf e pericolôs dal pont di viste dal finanziament de glesie austriache si è fermât: ven a stâi, a son il 32 % in mancul a pet dal an dal scandul, il 2010.
Daspò il scandul di abûs e di violence dentri de glesie, al è tacât un grant esodi cun 85.960 câs di jessûts, che al rapresente la cifre plui alte tal dopovuere.
Il numar dai catolics in Austrie tal 2011 al è restât in sostance stabil.
Daûr lis statistichis uficiâls publicadis de Conference episcopâl austriache, al è regjistrât tal Dicembar dal 2011 il numar totâl di 5,41 milions di catolics: pôc mancul dal 2010 (5,45 milions), in pratiche une lizere diminuizion di cirche il 0,86 %.
Fatôrs rilevants pal câl minimâl dal numar dai catolics no son dome la relazion tra chei che a àn decidût di lassâ la organizazion e chei che a son rientrâts, ma ancje il rapuart tra batisims e muarts e infin o vin ancje un inflùs simpri plui fuart de migrazion.
«La glesie e je stade buine di ricostruî la fiducie pierdude»_ In struc, si pues constatâ che il trend negatîf si è fermât, daûr la viere regule che ancje i plui grancj scandui a vegnin dismenteâts in pôc timp.
«Il declin significatîf dal numar di chei che a àn decidût di lassâ la glesie al è un segn che la glesie e je buine di rivuadagnâ la fiducie», al à dit il rapresentant de glesie Paul Wuthe ae stampe, intant de conference episcopâl, cjalant lis cifris catolichis atuâls.
Une reson a saressin «lis peraulis claris e lis azions concretis de Conference episcopâl cuintri la violence e i abûs dentri de Glesie». A ametin però il fat che si sint ancjemò la delusion provade di un grum di membris de glesie.
Wuthe tal stes moment al met in evidence il fat che la glesie catoliche «e reste la plui grande istituzion in Austrie, e che i partegnin cirche 5,4 milions di oms e di feminis, che i stan dentri in mût volontari».
Tal mieç di une societât che e cambie intun mût une vore dinamic, la Glesie e à dimostrât di jessi ancjemò “une vore stabile”, cuntun rûl impuartant soredut in chescj timps dificii.
Simpri plui chei che no vuelin paiâ la tasse adizionâl pe Glesie_ Cun di plui, a son simpri di plui chei che no vuelin paiâ la tasse adizionâl pe Glesie che e esist in chê forme dome intai paîs di lenghe todescje. La tasse obligatorie e je stade introdusude in te forme di vuê za al principi dal Votcent in Gjermanie ma in veretât si trate di un relit de Etât di Mieç.
O sierìn cu la discussion che si è vierte dentri dal partît popolâr ÖVP tal Zenâr di chest an dulà che e je nassude la propueste di introdusi une tasse culturâl obligatorie par ducj, ancje par chei che no apartegnin a une organizazion des diviersis glesiis. Si trate di un sisteme simil a chel talian cul mecanisim dal “Vot par mil”, cul fin di garantî la conservazion dai bens culturâi. Al moment, la introduzion di chel gjenar di tasse no semee realistiche.
Il sisteme de tasse atuâl_ La formule di base e rapresente l’1,1% dal redit imponibil, diminuît di un impuart faturât di 49 €
e sconts varis pai monoredits, pai fruts,
pai anzians, e v.i.
Lis jentradis totâls des diocesis austriachis stimadis de Glesie a a son di cirche 375 milions di Euro. In struc, il numar dai regjistrâts catolics al è in Austrie e Gjermanie sostanziâl pal finanziament de organizazion. ■
JANEZ ERAT

robotstxt: allowed

filter: keep


text:
LA INTERVISTE - Pierluigi Cappello: «L’om plui concret? Il poete»
Dôs edizions di 1500 copiis in dome trê mês: un miracul vuê par un libri di poesie. Par solit tes scansiis des buteghis di libris i volums in viers si fâs une vore di fature parfin a cjatâju. Ma al è difarent il destin di »Mandate a dire all’imperatore», la opare che e à fat vinci a Pierluigi Cappello il plui impuartant ricognossiment talian di poesie, il Premi Viareggio Repaci. La jurie no à vût dubis e cussì ai 26 di Avost passât il Premi al è tornât in Friûl pe prime volte daspò dal 1957, cuant che a vincilu al jere stât Pier Paolo Pasolini. Cun cheste afermazion, Cappello al devente di fat un dai plui impuartants nons de leterature taliane, e chest ancje in gracie – lu sclarìs la jurie inte motivazion dal Premi – dal so «dopli regjistri emotîf che lu puarte a sielzi di scrivi sedi par talian che par furlan». Une dimostrazion che ancje lis lenghis clamadis «minorizadis» a puedin produsi oparis pardabon straordenariis: e che vuê il Friûl si cjate a vê in cjase un inteletuâl ricognossût a nivel european, che nol plate la sô emozion par chest sucès.
«Il plasê al è grant – nus dîs – parcè che la plui part dai grancj nons de poesie taliane dal ‘900 a àn vinçût chest ricognossiment: e jessi metûts dongje di Pasolini, Saba e Caproni al fâs un ciert efiet. A part chest, dut câs, la sielte de jurie chest an e je ancje impuartante parcè che jo o soi un dai plui zovins premiâts di simpri. La critiche fin cumò si è dismenteade di une gjenerazion, la mê, nassude tai agns ‘60, che e met dongje vôs lirichis une vore interessantis. Par chest al è ancje un segnâl viers i zovins che a àn voie di svicinâsi ae poesie».
La poesie dut câs vuê no je masse praticade dai zovins. No à valôr comerciâl e no semee vê nissun podê cuintri il lengaç dai media che al è deventât il gnerf de comunicazion di ogni dì. Ce sens aial vuê fâ poesie?
Fâ poesie al vûl dî resisti, restâ oms. La poesie e je il lengaç de pussibilitât, e e je antagoniste rispiet ai spot publicitaris o ai slogans de politiche. La poesie no vûl cunvinci di nuie, ni platâ o rimovi la muart, il dolôr, il timp che al passe par ducj: robis che invezit i messaçs dai reclams nus sburtin a dismenteâ inte ilusion che il consum di prodots nus rindi libars e imortâi, intune semplificazion de realtât che e fâs colâ il pinsîr inte banalitât plui totâl. Il prin dovê de poesie al è tornâ a dâ valôr aes peraulis e mostrâ cemût che la lôr ambiguitât semantiche nus jude a lei la complessitât dal mont. No da ilusions, ma propit par chest e reste tal timp.
In cheste «resistence umane», trop covential peâsi a une tradizion e fin dulà si puedial «inventâ» la lenghe che tu sielzis di doprâ?
Il poete al à une fuarte responsabilitât rispiet ae lenghe. Spot e slogan a passin, si doprin fin che a coventin ma a nassin za muarts parcè che in pôc timp nissun si impense plui di lôr. La poesie invezit e reste. Ma par restâ e à di vê un leam consapevul cun ce che al è stât prin e une vision clare dal presint, parcè che no à di doprâ peraulis che fra cinc agns a saran dismenteadis o a podaressin parfin sunâ ridiculis. La poesie cussì e custodìs il nestri timp, no consume la lenghe ma le fâs durâ intai agns e e regale dignitât al lengaç e ai pussibii trois di pinsîr dulà che i siei tiermins nus menin.
«Resistence» e «responsabilitât»: a son peraulis che a mostrin une concezion impegnade e civîl de leterature. Ce rapuart àno di vê poesie e politiche?
No crôt ae poesie che e spose teoriis politichis o filosofichis. Jo o fâs poesie parcè che o ai alc che mi nas dentri, di bessôl. »O ai voie di jessi om jenfri dai oms» al diseve Saba: ce che jo o pues fâ al è fâ sunâ la vôs des mês peraulis in chei che lis lein o lis scoltin. Chest se o volìn in dì di vuê al è za »politiche», parcè che al cree un «noaltris» dulà che prime al jere dome un »jo».
In ce maniere il public condizionial la tô scriture?
In nissune maniere. Cu la poesie tu sês libar. No si vuadagne nuie, e par chest e reste une forme di espression dulà che tu no tu âs di rindi cont a nissun des tôs sieltis. La gratuitât de poesie e je un limit pe sachete, ma un vantaç straordenari pe creativitât: tu sielzis timps, contignûts e modui espressîfs in plene libertât. Jo o ai un sôl condizionament ma mal soi dât di bessôl: o vuei ridusi simpri plui la distance che e je jenfri il pinsîr e la peraule. E semee une robe complicade, ma nol è cussì: baste pensâ che la poesie e je la forme di art plui primordiâl, adun cu la musiche e la danze.
Cheste vôs primordiâl e je scoltade cun partecipazion emotive fuarte di un public di dutis lis etâts e di dutis lis condizions sociâls che ti ven daûr tes tôs leturis publichis, conferencis, presentazions. Ce significât dâstu a cheste «trasviersalitât» di letôrs?
Caproni al diseve che bisugne rivâ a meti in acuardi «il fine con il popolare»: maridâ lis dôs tradizions che di simpri a esistin te lenghe taliane, ven a stâi la leterature «alte» e la lenghe veicolâr dal popul che dispès si pee al pulvin dai tancj dialets che si fevelin ator pal Stivâl. Lui al resonave prin che la television e vignìs a roseâ la tradizion alte »standardizant» il lengaç viers dal bas. Cumò il lavôr che i tocje fâ al poete al è chel di cjapâ sù i tocs e di ricomponi un lengaç che al vedi dignitât alte ma che al ledi incuintri a une sensibilitât universâl.
Il bilinguisim judial in poesie?
Jo se o savès cualchi altre lenghe o doprarès ancje chê. Plui lenghis tu sâs, plui peraulis tu âs par lâ incuintri a chê infinide complessitât che e je la vite. Ogni peraule in plui che e jentre tal vocabolari di un poete e je un jutori par cirî di staronzâ il misteri de realtât: ogni tiermin in plui che tu âs, ti jude a esprimi miôr ce che tu âs dentri e a metilu miôr in relazion cun chei altris.
Di un pôcs di agns tu scrivis une vore di mancul par furlan. Parcè?
La aderence cu lis robis che o dîs e je fondamentâl. Dal 2004 incà o ai sraride la scriture par furlan parcè che la operazion che o ai fate in «Il me donzel», «Amôrs» e in part in «Dittico» e jere chê di doprâ il furlan tant che la spie di une crisi. Tal gno paîs, cuant che o levi a scuele jo, il talian al jere cuasi une lenghe foreste che o imparavin a scuele, ma o sin stâts la ultime gjenerazion a vivi cheste situazion. Cumò l’impat talian al è deventât penç ancje in mont e lis classis a cjapin simpri plui colôr. Il furlan al è fevelât simpri di mancul no dome a scuele ma ancje tes fameis e no si pues plui dâi un valôr comunitari fuart. Alore jo o ai sielzût di doprâ il furlan par une teatralizazion dal gno jessi, de mê interioritât. O ai fevelât cul «me donzel» pasolinian doprant il volgâr cu la stesse fuarce che al doprave un poete tal 1200 cuant che al sielzeve di scrivi in volgâr invezit che par latin. Ma al è clâr che chê li e je une operazion che no pues lâ indevant al infinît.
E cumò, ce funzion dâstu al furlan?
Esauride cheste operazion, il furlan cumò par me al à un valôr funzionâl. In «Mandate a dire all’imperatore», par esempli, o ai scrit dôs lirichis par furlan che a àn a ce fâ une cuntune rapresentazion corâl che, jessint comunitarie, no pues che fevelâ la lenghe dal popul, e chê altre e je un dialic cun gno pari che nol podeve par sigûr jessi scrit par talian… In chest moment, la scriture mi puarte viers dal talian, ma nol è dit che il furlan nol torni a coventâ in clâf liriche. Cumò la bielece dal furlan jo le cjati soredut intal tradusi. O ai juste mandât fûr un librut cun traduzions par furlan di poesiis di Caproni, ma l’esercizi di voltâ par furlan classics di lenghis che a àn une lungje e alte tradizion leterarie al è une biele sfide.
Il lessic dal furlan al podarès someâ avonde puar rispiet al inglês, al francês o al talian. Cemût si fasial a cjatâ lis peraulis?
Shakespeare si pues voltâ par furlan ancje miôr che par talian. Il probleme par sigûr al è chel de cuantitât dai tiermins, ma lis soluzions si cjatin. Al covente metisi li e resonâ parcè che il furlan al ven considerât puar, ma invezit al à il vantaç di jessi une lenghe une vore concrete e flessibile, che si plee a perifrasis e neologjisims cuntun grum di facilitât. Al è clâr che la traduzion cussì e devente autonome, creant un test dulà che si gjave la scusse al significât de poesie e si cîr di mostrâ cu la concrete fuarce de nestre lenghe lis imagjinis che il poete al à rapresentât. Si pues fâlu, e al è une vore biel. No si à di vê pôre de concretece. Eliot al diseve che il poete al è l’om plui concret dal mont, parcè che al da sostance di cjarte e ingjustri a dut ce che al sta pal aiar.
Parcè si tradusial cussì pôc par furlan?
A disin che al è inutil: ma nol è plui inutil di dutis lis formis di ricercje, a partî des matematichis o de filosofie. La veretât al è che al è un lavôr lunc e dificil, al covente metisi in zuc e vê cussience de dificoltât de sfide. Invezit chel che si lei ator purtrop a son plui trascrizions che traduzions.
De traduzion ae poesie. In ce stât ise vuê la poesie furlane, e in particolâr chê par furlan?
O disarès che no je mai stade cussì ben. E je in flôr une cove di autôrs di nivel une vore alt. O pensi a un come Mario Benedetti che al vîf a Milan e al publiche cun Mondadori ma al è di Nimis, e che al à regalât ae poesie taliane un libri fondamentâl tant che «Umana gloria». E po e je Ida Vallerugo, che par furlan e à scrit libris tant che «Maa onda» e il gnûf «Mistral». Ma a son ancje Federico Tavan, Ivan Crico, Giacomo Vit, Umberto Valentinis, Rosanna Paroni Bertoja e altris. Un moment cussì la poesie furlane forsit no lu à mai vût.
Ce mancjial parcè che il rest di Italie si inacuarzi di cheste floridure?
Al mancje un editôr che al fasi jessî fûr chestis vôs e che al olsi pontâ cun sensibilitât su chescj autôrs, poiantju ancje dal pont di viste economic. E sarès une scomesse di fâ, un investiment sigûr. Ma nissun no lu fasarà. In Friûl a son realtâts che a van in cheste direzion come Forum o i Quaderni del Menocchio, ma a son piçulis realtâts. O ai pôre che la dinamiche dal mont editoriâl no puartarà grancj cambiaments rispiet a cheste situazion.
Di fat, i tiei libris di plui grant sucès tu ju âs publicâts inaltrò, in Piemont e Lombardie. »Nemo propheta in patria»?
No ai voie di fevelâ dal gno câs. Ma al è un dât di fat che la editorie e pues fâ cressi un moviment poetic che al è zaromai une realtât impuartante.
Par fâ cressi il moviment poetic, isal util insegnâ la marilenghe tes scuelis?
Jo o pues fevelâ di chest parcè che o ai insegnât furlan intune scuele medie. Educâ i fruts ai sunôrs dal furlan e fâju resonâ su lis sôs tantis variants e su lis sôs difarencis cul talian al jude ancje a pleâ la lôr sensibilitât viers di chês altris lenghis. No sai se al jude a vê gnûfs scritôrs ma par sigûr al jude a cognossi la complessitât di un teritori che al è siôr di dipuesits culturâi. E par fâlu ben, al covente metilu in confront continuatîf cu la tradizion latine e cun chê taliane par fâ viodi cemût che lenghis e culturis a àn dutis une divignince e une parintât: cussì imparâ il furlan al vierç il cjâf al contat ancje cun chês altris culturis che vuê a son une part fondamentâl des nestris comunitâts.
Ce ricuart âstu de to esperience di mestri di furlan?
O pensi che e sedi stade une esperience une vore biele. E une grande sodisfazion. O ai testade la competence ative dai students cuant che o ai scomençât e dome il 20 par cent a savevin fevelâ par furlan. Ae fin dal an ducj a savevin fevelâ e scrivi in marilenghe. Sperìn che a sedin lâts indevant te pratiche…
Ce insegnaressistu de tô poesie?
Che nol è nuie di insegnâ. La poesie tu âs di sintîle, no di capîle. Dentri de societât tecnologjiche dulà che ogni peraule e covente a dâ une informazion direte e semplificade, la poesie, che e à contignût informatîf pari a zero, e je la uniche maniere par tornâ a concuistâ la peraule, cjapâle in man e doprâle par esprimi se stes. Il poete al zuie cu la peraule cussì come il pitôr cui colôrs e il scultôr cu la materie. E al è il zûc plui antîc dal mont, che al larà indevant fin cuant che un om al olsarà cjalâsi dentri come intun spieli. Fin cuant che e sarà vite, e sarà ancje puisie.
Walter Tomada


text:
LA INTERVISTE - Sandra Pizzolitto Pupatello: «Furlan is better! Il Friûl? La puarte de Europe pal Canadà»
Sandra Pizzolitto Pupatello, ministre dal guvier dal Ontario in Canadà. Braurose des sôs lidrîs furlanis (di Morsan des Ocjis, ndr), par jê il Friûl al è un esempli ancje dal pont di viste economic cu lis sôs impresis e i vierç lis puartis dal Canadà par «vignî e insegnâ il lôr sisteme di lavorâ». Ma no dome: daûr de crisi il so paîs al sta cirint altris marcjâts e la Pizzolitto e cjale al Friûl come une ingrès privilegjât pe Europe.
di Christian Romanini
No ai mai rivât a fevelâ cuntun ministri furlan in cjarie dal guvier talian. Il Friûl a Rome nol à siei fîs tal esecutîf. Ma baste passâ l’ocean e o cjatìn Sandra Pizzolitto Pupatello.
«Hello Christian, I have the Minister at the phone» e la sô assistente mi passe par telefon propit Sandra Pizzolitto Pupatello, classe 1962, fie di furlans partîts di Morsan des Ocjis e rivâts dopo de seconde vuere mondiâl a Windsor in Ontario, Canadà.
Ministre Pizzolitto, al è un plasê e un onôr podê fevelâ cun Jê.
- Bundì Christian! Cemût? Il plasê al è gno e prin di dut ti domandi scuse: o vin scugnût corisi daûr masse timp par cheste interviste! O vevin di vêle fate prime, ma, tu sâs, o soi simpri indevant e i impegns a son tancj, scusimi inmò!… Benon, o podìn fevelâ par furlan, vere? Cuant che torni a Morsan, o fâs ancje un biel ripàs di furlan, ma cumò al è un pôc che no ven e se o ai di fevelâ di robis masse tecnichis forsit no mi vegnin subit lis peraulis, ma lin indevant! (e fâs une ridade, ndr)
Cognossie la nestre riviste?
- Sì, e rive ancje in Canadà: mê mari le ricêf chi.
Nus fevelie de Sô famee?
- Gno nono, il pari di gno pari, tal 1949 al è rivât di Morsan des Ocjis, pe precision di Sant Roc, la parochie dulà che si jere maridât. Gno pari invezit al è rivât chi che al veve 18 agns. Gno pari e mê mari e no si son cognossûts in Friûl ancje se e jere ancje jê di Morsan. Di fat e veve 11 agns cuant che e je partide pal Canadà tal 1951. Ma si son cognossûts chi a Windsor cualchi an dopo.
Cuâl isal il so prin ricuart sul Friûl o su la lenghe furlane?
- Jo o soi nassude a Windsor, ma mê mari, che rivade di piçule aromai e veve imparât benon l’inglês, cuant che o soi nassude e à decidût che l’inglês al veve di jessi la lenghe che o varès imparât a scuele e a cjase invezit si fevelave soredut par furlan. I miei prins agns a son stâts par furlan e par inglês, dutis dôs lis lenghis. In sostance o ai tacât a fevelâ par furlan e o ai finît cul fevelâ inglês: cuant che o ai tacât a lâ a scuele però o ai fevelât simpri plui inglês.
Cuant aie tornât a scuvierzi la lenghe furlane, che cumò e fevele benon?
- Cuant che o ai fat 19 agns gno pari mi à dit che e jere rivade la ore di jentrâ tal Club dal Fogolâr, dulà che si pues deventâ socis dome a une cierte etât. E li, stant simpri tal mieç di int che e fevele dome par furlan mi à scomençât a tornâ la lenghe furlane.
Isal dificil par une femine fâ politiche in Canadà?
- In prins agns che o ai tacât jo no jerin tantis feminis: tal gno partît, chel Liberâl, o jerin dome 4, di chestis une e jere la leader dal partît. La vite pes feminis parlamentârs, come par dut il mont, e je condizionade ancje de distance: di fat il Parlament al è a Toronto, la capitâl dal Ontario, e chest ti oblee a stâ fûr dute la setemane par tornâ a cjase a Windsor pal weekend. A son 4 oris di strade e par une femine al devente plui dificil partî domenie di sere e tornâ a cjase joibe. Chest al compliche une vore la partecipazion des feminis a la politiche. Difarent al sarès se o fos di Toronto. Cumò però al è ancje di dî che il numar des feminis al è cressût rispiet a cuant che o ai scomençât jo: cumò tal nestri “cabinet”, l’esecutîf dal guvier, il 30% a son feminis.
Cemût isal tacât il So impegn a servizi de comunitât?
- Come che o disevi o soi jentrade a 19 agns tal Club dal Fogolâr di Windors e mi soi impegnade simpri di plui. O soi restade par 10 agns tal esecutîf fint a deventâ Presidente dal 1994-95 cuant che o soi stade elete in Parlament e o ai scugnût dimetimi parcè che lis incarghis a jerin incompatibilis. E je stade une biele palestre di vite: o pensi che lavorâ cui Furlans e sedi une biele esperience, ma ancje impegnative parcè che o sin un popul dûr. Par chest o pensi che se une femine e rive a fâ la President di un Fogolâr furlan e e rive a sorevivi, e pues fâ di dut (e fâs une ridade, ndr). Jo o dîs simpri che o soi montade su lis spalis dai Furlans par rivâ a jentrâ fint in Parlament e vuê ogni volte che o cjati un Furlan dal Club lu ringrazii parcè che i dîs che al è ancje mert so se o soi rivade dulà che o soi.
- Cuâl isal il So rapuart cu lis Sôs lidrîs furlanis?
O pensi che al sedi gambiât, parcè che pe mê gjenerazion, che e je cressude chi in Canadà, e je simpri stade in prin plan la vite dal paîs di divignince dai gjenitôrs. Cuasi ducj i furlans a son rivâts di un paîs piçul e duncje si veve simpri iniment il mont rurâl furlan, une vore difarent de grande citât di chi. E se tu vegnis tes fameis dai Furlans tu cjatis lis cjasis che a àn l’ort par daûr, come che a vevin i lôr vecjos in Friûl, mantignint cussì il leam cu lis origjins. Invezit cumò che o soi la titolâr dal Ministeri dal Disvilup Economic e dal Cumierç o ai la pussibilitât di viodi il Friûl come che al è vuê e che al è gambiât tant.
Ven a stâi?
- In Friûl vuê a son scuelis, universitât e ricercje, inovazion cun nivei di ecelence. Magari cussì no, la plui part dai Furlans dal Canadà no san avonde di trop che il Friûl al è gambiât e miorât ta chescj agns. E chest al è parcè che i Furlans a àn simpri mantignût un leam midiant de famee, dai afiets dal privât, ma i zovins no si son domandâts “Ma ce fasino di lavôr in Friûl?”. Chest al è stât un grant limit: par esempli, chi e je tante int che e je rivade cul mistîr, ma no si è inmò rindude cont che a Spilimberc o vin un centri di riferiment mondiâl pe creazion dal mosaic.
Jê ce aie fat par gambiâ cheste situazion?
- Cuant che o jeri President dal Fogolâr o vin fat sgambis a nivel imprenditoriâl tra Friûl, Windsor e Toronto parcè che o jeri e o soi convinte che lis gnovis gjenerazions dai Furlans dal Canadà a àn di cognossi il furlan e il Friûl di vuê. Ma mi pâr che i miei coleghis furlans di chi, ancje plui zovins, a àn inmò di savê e cognossi chest.
La Sô visite in Friûl in ocasion de assemblee de Confindustrie di Udin ai 15 di Setembar dal 2008 e je inmò vive tai ricuarts di chei che le àn sintude a fevelâ cun grande braure de Sô identitât furlane: ce ricuart aie di chê assemblee?
- O savevi che no saressin stâts dome Furlans, ma che a jerin ospits ancje di dute Italie. Ma o ai pensât che stant che o jerin a Udin, in Friûl, no podevi no fevelâ par furlan. E no lu ai fat dome parcè che o savevi che la maiorance a jerin furlans e mi varessin capide: o volevi fâ viodi che jo o soi une fie di chê tiere e duncje no soi tant distant di chei che mi scoltavin, ancje se o soi di Windsor. No soi dome une Ministre dal Canadà e no ai tal cjâf dome il business, ma o ai un leam strent cul Friûl. Fevelâ furlan e je stade la mê maniere par jentrâ in sintonie cu la int che mi scoltave.
Ce strategjie aie iniment par un disvilup economic tra Canadà e Friûl?
- Il Canadà al à int che e ven di dut il mont e cheste risorse e pues jessi une vore util pal cumierç viers ducj i paîs. Par noaltris al è impuartant podê contâ su la int che e ven di chei paîs par podê disvilupâ il rapuart comerciâl cun chei Stâts. E pal Friûl al à di jessi la stesse robe: al è plui facil cjapâ la strada che ti puarte dulà che tu âs za amîs, un contat come che al è chi in Ontario dulà a son tancj Furlans.
Cemût ise la situazion economiche?
- O vin di tignî presint che il nestri marcjât a son i Stâts Unîts dulà che o vevin ancje plui dal 80% des relazions economichis. Cu la recession che e à cjapât ancje lôr, cumò o sin obleâts a cjatâ altris marcjâts e un al è propit chel cu la Europe.
Ce vêso fat in cheste direzion?
- Il guvier federâl al à decidût di promovi acuardis cui Stâts de Europe. Alore l’an passât o vin scomençât a imbastî un rapuart Canadà-Europe che al varès di lâ in puart forsit cul 2011. Il Friûl o pensi che al podarès jessi la nestre puarte privilegjade par jentrâ in EU.
Cuâi sono i vantaçs?
In Friûl e je la imprese piçule e cheste impostazion imprenditoriâl e risulte plui elastiche e e reagjìs miôr di une grande industrie devant de crisi. Invezit in Canadà a son in percentuâl plui multinazionâls. E duncje cuant che e je rivade la recession il Friûl al à tignût bot miôr che no in Ontario dulà che lis grandis impresis a son vût plui conseguencis negativis: cuant che la aziende e à une dimension familiâr no mole par strade la int cence lavôr come che invezit e fâs une grande industrie. Chi in Ontario la disocupazion e je cressude une vore. E duncje chi o vin di judâ l’imprenditôr piçul par modificâ chest sisteme economic.
Cemût?
- Cjatant imprenditôrs europeans che a sedin disponibii a vignî in Canadà e insegnâ il lôr sisteme di lavorâ ai impreditôrs canadês.
E ce fasial il guvier dal Canadà pai zovins e lis lôr lidrîs?
Za tal 1973 il nestri Prin Ministri al à scomençât cu la politiche de “multiculturalitât”. Chest parcè che o vin di jessi difarents dai Stâts Unîts dulà che un imigrât al à di deventâ american e vonde. Invezit noaltris canadês o volìn che i imigrâts a mantegnin il leam cu lis lôr lidrîs cence pierdi lis origjins.
Pensie che la lenghe furlane e podedi judâ?
- Sì e il Fogolâr al pues fâ tant: cuant che o jeri President o vin fat rivâ un professôr de Universitât dal Friûl chi a Windsor par insegnâ la lenghe furlane par dôs setemanis. E dopo al è lât a Toronto par fâ la stesse robe.
I zovins fevelino par furlan?
- La situazion e je gambiade. A fevelin mancul il furlan: par esempli la femine di gno fradi no je nancje taliane e duncje ancje i fîs a capissin di mancul il furlan… juste cualchi peraule. Ancje jo cuant che o ven i Italie par afârs o pues fevelâ par furlan dome cui miei cusins parcè che se no lu feveli in Friûl no lu feveli sigûr di chês altris bandis de Italie.
Jê tropis lenghis fevelie?
- Furlan, inglês, un tic di talian che e o varès di miorâ, ma ancje il francês par vie che si lu fevele in Canadà e mi covente pal lavôr.
Il furlan i aial ostacolât o favorît di imparâ plui lenghis?
- Nol è stât par nuie un ostacul, anzit. Mi à judât par imparâ il francês parcè che mi somee che il furlan al sedi plui dongje che no il talian. E po, cumò cuant che o voi in Messico par lavôr, no stoi tant timp par imparâ cualchi peraule di spagnûl parcè che ancje cheste lenghe mi somee une vore dongje dal furlan. Duncje o pues dî che la lenghe furlane mi jude a imparâ ancje lis lenghis forestis.
Tal mont a son Furlans in tancj paîs: podaressie jessi il furlan la lenghe “lenghe francje” pes comunitâts dai Furlans ator pal mont?
- Sì, parcè che o pensi cuant che i Furlans si cjatin pal mont, chest al è za un pas in plui: il fat di vê lis stessis origjins al permet subit di jessi in sintonie. E al jude ancje i rapuarts economics parcè che tu ti sintis za de stesse famee.
I zovins ce pensino des lidrîs furlanis?
- O pensi che i gjenitôrs a àn di continuâ a mantignî il furlan parcè che i zovins a àn voie di sintîsi furlans. Jo o ai un nevôt di 17 agns che al fevele une peraule o dôs di furlan. Ma i ten a lis sôs origjins: ancje se al va inmò a scuele, al lavore tal Fogolâr parcè che al à gole di mantignî cheste sô identitât furlane. A chê etât si tache a pensâ a lis fantatis (e riduce, ndr), ma distès ogni weekend lu passe tal Fogolâr e i siei amîs a son Furlans, ancje se di seconde e tierce gjenerazion furlane canadese.
Cuant tornie in Friûl?
- O vevi programât di vignî in Jugn che o jeri in Italie par lavôr, ma no ai rivât a fermâmi… ma magari la prossime volte che o rivi a vignî, ti visi e si cjatìn di persone!
———————————
SGRIFE
Come che si lei te interviste, la ministre Sandra Pizzolitto Pupatello e viôt grandis pussibilitâts di sgambis economics e di cognossincis jenfri Friûl e Canadà. O viodìn za i triestins che, jessint chest rapuart privilegjât inlidrisât ancje su lis lidrîs furlanis, a ciraran di no dâi cuissà ce impuartance. Rivarìno a pierdi ancje cheste ocasion?


text:
TERITORIS - OMS DI LIBERTÂT. Ken Saro-Wiwa, difindi l’ambient par difindi un popul (Ogoni)
Ken Saro-Wiwa, difindi l’ambient par difindi un popul (Ogoni)
“Un scritôr nol pues jessi dome un contestoriis, un insegnant, un che al tamese lis debolecis, i mâi e i pericui de societât, ma al à di partecipâ in maniere ative a formâ il vuê e il doman de societât là che al vîf.” Cun chest spirt Kenule “Ken” Saro-Wiwa (1941 – 1995), dopo vêsi dedicât cun sucès aes ativitâts di scritôr, gjornalist e produtôr televisîf, al jere stât un dai prins a jentrâ intal MOSOP (Moviment pe Sorevivence dal Popul Ogoni).
Prime puartevôs e po president dal Moviment, Saro-Wiwa al veve vuidât une lote no violente par difindi il so popul cuintri des multinazionâls dal petroli, massime la Shell, responsabilis dal sfrutament salvadi e dal incuinament de regjon dal delta dal Nigjer, là che i Ogoni a vivin.
Cuintri des rivendicazions dai Ogoni, si veve discjadenade une campagne di violencis saborade dal guvier nigjerian e des societâts petrolifaris che e veve puartât al sassinament di miârs di personis e ae profugance di almancul 80 mil di lôr. Lis campagnis no violentis dal MOSOP a vevin però atirât la atenzion internazionâl su la cuistion. Par cidinâju, il guvier militâr de Nigjerie al veve acusât Saro-Wiwa e altris vot dirigjents dal MOSOP di jessi daûr de muart di un grup di sorestants ogoni. Dopo di un procès farse, i nûf a jerin stâts condanâts a muart e picjâts ai 10 di Novembar dal 1995.
La lote di Saro-Wiwa pai dai dirits des minorancis e cuintri dal savoltament dal ambient pal profit di pôcs e je, magari cussì no, simpri plui atuâl, ancje di chestis bandis.
CARLI PUP


text:
TERITORIS - SLOVENIE. Istât 2011 in Slovenie: cemût fâ i turiscj dongje cjase
ISTÂT_ Come l’an passât su cheste pagjine, li che si cîr di contâ la Slovenie ai furlans par furlan, o volìn fevelânus des oportunitâts che il paîs nestri vicin al da a cui che al vûl cjapâsi un moment di polse vie pal Istât lontan des fadiis di ogni dì. Par chest, ancje dongje dal ex confin no mancjin lis localitâts par vivi une esperience tal mieç de Nature in mût di tornâ a cjariâ lis batariis in spiete de Sierade.
ZARDIN JULIANA_ Da pît dal Terglou (Triglav par sloven, la mont plui alte dal paîs cui siei 2.863 metris di altece), tal cûr des Alps Juliis te Val Trenta, si cjate il prin e l’unic zardin botanic alpin de Slovenie, logât tun ambient dal dut naturâl. Il zardin, che al da acet a uns sîscent speciis vegjetâls, massime alpinis e cjarsulinis, si cjate a 800 metris sul nivel dal mâr e si slargje par 2572 metris cuadrâts. Il sît al è pardabon inmagant, jessint une aree dongje de glesie di sante Marie di Trenta dacîs dal Lusinç, che al nas pôcs chilometris plui in sù. Cun di plui, une part dal zardin e je riservade a plantis no dal puest, puartadis des Alps ocidentâls, dai Apenins, dai Pireneus, dal Caucas e des monts dal Atlant, in Maroc.
BOTANIC_ La idee di dâi vite al zardin e fo dal botanic di lidrîs francese Albert Bois de Chesne, nassût a Triest tal 1871 e muart, simpri te citât juliane, tal 1953. Grant amì dal innomenât alpinist Julius Kugy, dopo vê studiât botaniche a Zuric al comprà un toc di teren te Val Trenta tal 1925 e al tacà a traplantâ plantis des monts li ator par protezilis e par permeti ai interessâts di cognossilis di dongje. Juliana al è sot de gjestion dal Museu sloven di Storie naturâl dal 1962 in ca e in plui al è tutelât te suaze dal Parc nazionâl dal Terglou, nassût tal 1981.
INFO_ Il zardin Juliana al è viert dal Prin di Mai fin ai 30 di Setembar, ogni dì des 8 e mieze di buinore aes 6 e mieze dal dopomisdì. Par rivâ si fâs la strade che di Pleç/Bovec e mene a Kranjska Gora: il zardin si cjate prime di tacâ la rampe che e puarte al pas dal Vršič. Il sît internet (par sloven e par inglês) al è www.soca-trenta.si.
GLESEUTE DI JAVORCA_ A uns vot chilometris dal vilaç di Zatolmin, su la mont Javorca a 571 metris di altece, si cjate une gleseute intitulade al Spirt Sant, di dulà che si à un panorame magnific sul Cren. Chest edifici sacri al è stât tirât sù in a pene vot mês dilunc des bataiis sul front dal Lusinç te Vuere Grande, jenfri il Prin di Març e il Prin di Novembar dal 1916, di bande de tierce brigade di montagne dal esercit austroongjarês, par memoreâ i soldâts asburgjics colâts tes batais dulintor. Sui grancj panei di len di rôl che si cjatin su lis parêts de navade de glesie a son incidûts a fûc i nons dai 2567 oms che a pierderin la vite tal non dal Imperi, dividûts repart par repart. Chescj panei a vegnin des cassis pes munizions dopradis sul front. Fûr dal edifici sacri a son picjâts i stemis di dutis lis regjons che in chê volte a jerin sot dai Asburcs.
PATRIMONI_ La gleseute di Javorca e je la uniche glesie memoreative dal esercit austroongjarês che si cjate in dì di vuê te aree dal Lusinç e e je tignude tant che il plui biel monument de Vuere Grande di dute la Slovenie. Tal 2007 e je state metude dentri tal elenc des oparis che a meretin di fâ part dal Patrimoni culturâl european.
Par visitâ la gleseute si à di rivâ a Tulmin, po passâ a flanc di Zatolmin fin ae malghe Polog e cjaminâ ancjemò par uns 30 minûts.
________________________________________________________
CU LA VINJETA FIN AL 2016
Informazions utilis pai “turiscj a motôr”
Il sisteme di paiament pes autostradis cu lis cussì clamadis “vignetis”, in vore in Slovenie dal Lui dal 2008, al larà indevant almancul fin al 2016. Lu à fat savê il ministri dai Traspuarts Patrick Vlacˇicˇ, ricuardant che par introdusi un sisteme valit di paiament eletronic secont i chilometris corûts in machine si varà di spietâ soluzions tecnologjichis plui afidabilis. Par chest, i automobiliscj slovens e chei forescj che a àn chê di zirâ ator pe Slovenie su lis autostradis a scugnaran ancjemò pai cinc agns a vignî fermâsi tes rivenditis di pueste che si cjatin dongje l’ex confin ancje in Friûl, o ben in Slovenie tes sedis de Dars (Družba za avtoceste v Republiki Sloveniji-Societât pes autostradis te Republiche di Slovenie), de Amzs (Avto-moto zveza Slovenije-Associazion auto-moto de Slovenie, l’Aci sloven), tes ediculis, tai distributôrs di benzine e tes buteghis li che si vendin lis “vignetis”, cuistâ cuale che e serf lant daûr de sô durade di timp e tacâle sui veris des machinis, dai campers, des motos e vie indevant. Cui che al ven becât cence vinjeta (cemût che si clame par sloven) al scuen paiâ une multe che e va dai 300 ai 800 euros. I coscj des “vignetis” (sorte di bolins adesîfs, chest an colôr di rose) a son restâts chei dal 2010.
ALESSIO POTOCCO


text:
TERITORIS - SLOVENIE. Colât il guvier Pahor, in Slovenie si va a elezions anticipadis
SFIDUCIE_Pe prime volte tai vincj agns de sô indipendence, in Slovenie si larà a votâ pal parlament prime de ore: duncje no te Sierade dal 2012 cemût che al jere previodût, ma ben za ae fin di chest an, ai 4 di Dicembar (curiositât: tal stes dì si votarà pes Parlamentârs ancje in Cravuazie). Lis elezions anticipadis a son stadis decidudis dal president de Republiche Danilo Türk dopo che, ai 21 di Setembar, il guvier dal Prin ministri Borut Pahor nol à vût la fiducie de Cjamare di Stât (Državni zbor) su la propueste di nomine di cinc gnûfs ministris. Sui 90 deputâts, 51 a àn votât cuintri e dome 36 a favôr: un esit che al à fat capî al mont politic sloven che il guvier, di almancul un an in ca in dificoltât, nol veve plui la poie de maiorance de Cjamare.
CRISI_ Dopo la vitorie dai partîts di centriçampe tes elezions dal Setembar dal 2008, al jere nassût un esecutîf cun Pahor ae vuide di une coalizion cun SD (Sociâldemocratics, li che Pahor al è il president), DeSUS (Partît democratic dai Pensionâts), LDS (Partît demoliberâl) e Zares, formazion di çampe. Tai ultins mês però la coalizion si è sfantade: prime si son slontanâts i Pensionâts, po a son jessûts fûr dal guvier i deputâts di Zares, incolpant l’esecutîf di vê cjapât decisions cence confrontâsi cui sindacâts e cu lis categoriis sociâls e di no vê mantignût lis promessis fatis in campagne eletorâl. I faliments plui grancj di Pahor a son stâts il no jessi rivât a fâ buine la gnove riforme des pensions (refudade cuntun referendum popolâr di pueste) e di no vê fat cressi avonde la economie dal paîs.
ELEZIONS_ La coalizion cun SD e LDS no veve plui i numars par rezisi in pîts, par chest il President de Republiche Türk, dopo vê scoltât ducj i grups parlamentârs (gjavant fûr il principâl partît di oposizion, il Partît Democratic-SDS di centridrete, che al incolpe Türk di vê simpri poiât Pahor), al à sielzût il prin dì util par bandî gnovis elezions, lis sestis te storie de Slovenie indipendente, lis primis anticipadis. No jessint nissune pussibilitât di dâ vite a un gnûf guvier, il President al à sielzût la zornade di domenie ai 4 di Dicembar: se il risultât al darà indicazions pluitost claris, par Nadâl la Slovenie e podarès vê za un gnûf guvier, il decim de sô storie.
CAMPAGNE ELETORÂL_ Intant, il panorame politic tal paîs nestri vicin al sta mudant di un dì a chel altri. Un dai favorîts al è Janez Janša, leader dal SDS, za Prin ministri in trê ocasions (dal 1993 al 1997, dal 2000 al 2002 e dal 2004 al 2008). Une gruesse novitât e je chê di une figure di sucès, Zoran Janković, confermât sindic di Lubiane cualchi mês indaûr cuntune largje maiorance: ai 22 di Otubar al à presentât la “Lista Zorana Jankovića-Pozitivna Slovenija” (”Liste Zoran Janković-Slovenie Positive”), grup cun ideis di centriçampe e dut câs “dal fâ”, secont la idee dal prin citadin-manager. Pal centriçampe però al tornarà a presentâsi Borut Pahor, ancje se i scandais a dan une percentuâl minime al so SD. Par jentrâ te Cjamare di Stât si scuen cjapâ almancul il 4 par cent dai vôts: e riscje ancje “Slovenija je Naša” (”La Slovenie e je Nestre”), partît dal sindic di Koper/Capodistria/Cjaudistrie Boris Popovič.
MINORANCIS_ Ancje i doi deputâts, esponents des minorancis ricognossudis, Roberto Battelli par chê taliane e Laszlo Göncz par chê ongjarese, a àn votât cuintri dal guvier Pahor. Battelli al à sì ricognossût al esecutîf di vê mantignût i finanziaments a pro de minorance taliane, ma tal stes timp di vê complicât la cuistion des cjartis di identitât bilengâls, che cumò no si podin vê se si lis domande fûr dal teritori li che la lenghe taliane e à pâr dignitât di chê slovene.
Alessio Potocco
__________________________________________
ATENZION: CJADENIS TE MACHINE FIN AI 15 DI MARÇ
Come ogni an, vie pal Invier, dai 15 di Novembar ai 15 di Març (duncje par cuatri mês), par menâ la machine in Slovenie al è l’oblic di vê simpri tal veicul lis cjadenis di nêf. Il codiç de strade al previôt che i veicui fin a 3 toneladis e mieze di pês a vedin pneumatics pal Invier cun almancul trê milimetris di batistrade su dutis e cuatri lis ruedis o ben che a vedin lis cjadenis di montâ in câs di necessitât. I mieçs di traspuart che a pesin plui di 3 toneladis e mieze a àn invezit di vê lis gomis pal Invier metudis almancul su lis ruedis motoris. La polizie, par solit pluitost rigorose, e pues sierâ un voli dome se si fasin lis stradis su la cueste adriatiche, te zone plui cjalde dal paîs, li che al nevee di râr. (A.P.)


text:
IL FERÂL. Vescul in Friûl
Il prin dal an al è mancjâ il vescul bons Fredo Battisti, nus pâr just che ancje la Patrie e ricuardi cheste persone che culì in Friûl e veve fat un biel toc di strade. Di fat al veve direzude la glesie di Udin dal 1973 al 2000: 27 agns di pontificât, no son pôcs. Oltri dut un trat di storie vonde dramatiche e movimentade par tantis resons: vicendis dal predecessôr Zaffonato, post-concili, taramot, gambiaments sociâi, di custum… Lis aial induvinadis dutis? Lis aial sbaliadis dutis? Sigûr che nissun te vite no les imbroche dutis justis, al sarès un diu, ma nancje no les falìs dutis, al sarès une disgracie uniche. Cussì e je par ducj i mortâi!
Par preparâ il Ferâl, o sin lâts a sgrafâ tai scrits di pre Antoni. E come che al jere tal so naturâl e stant che cul vescul al à vût moments di tension che ducj sa, cence scuindi nuie, cu la solite francjece, Beline al scrîf une Olme pe Vite Catoliche, che però no à cjatât udience tal diretôr di chê volte. Di fat pre Antoni al note sot dal articul preparât ce che il diretôr i veve dit: “al è biel e vêr e duncje no si po’ publicâlu”. Lu riproponìn pensant al vecjo dit di Ammonio te Vite di Aristotele “Amicus Plato, sed magis amica veritas”.
pre Roman Michelotti
Domenie 23 di Novembar la glesie di Udin e celebre lis gnocis di aur di predi e chês di arint di episcopât dal vescul Fredo Battisti. Une raritât te nestre glesie, capitade dome a Emanuel Lodi (1819-1845) e Josef Nogara (1928-1955), che si veve pôre che si fos dismenteât di murî.
Invezit di unîmi al coro laudatîf, che mi costarès masse e su la mê bocje al crearès suspiet, o preferìs partecipâ al aveniment cuntune riflession. Personâl, come simpri.
Cuant che dal 1973 al è rivât chenti, Battisti al à cjatade une diocesi in crisi par tantis resons. Si sintive la dibisugne di voltâ pagjine. E il so prin impat al è stât une vore positîf. E jere la prime volte che si sintive umanitât tes peraulis di un vescul. Di chi la fiducie e la sperance.
E je cunvinzion gjenerâl che pai vescui che a rivin a Udin (simpri regolarmentri forescj) la crôs plui grande a son i predis furlans. Une acuse che si podarès benon ribaltâle. Ma cuant che un predessam al sopuarte un Berengo che al zuiave cu lis pipinis, un Rossi prepotent e ultranazionalist, un Nogara grîs e fassist, un Zaffonato cul cantîr simpri viert e la casse simpri a sec, no puedin dî che o sin anarchics. Magari! O sin ancje masse ubidients e tolerants. Il mâl al è che, a furlan vie, o rugnìn tal fogolâr de canoniche.
Battisti al è vude fiducie e ancje ocasions straordenariis par un vescul: la semblee dai predis cui problemis eclesiâi, il taramot cui problemis de ricostruzion matereâl e spirtuâl, la peculiaritât culturâl e plurilenghistiche, la secolarizazion. Ce volevial di plui, come stimui e oportunitâts?
No mi sint di fâ un consuntîf. Prin di dut parcè che al è simpri dificil e po parcè che al è ancjemò chi e al à simpri timp di miorâ e colmâ ce che nol à rivât a fâ.
I va dât merit di vê capît i problemis, soredut chel culturâl. In chest Battisti al è un câs unic, te storie de diocesi e tes diocesis stessis de regjon. Parcè che l’om nol è stupit. Chei di Rome no fasaran mai un vescul stupit, parcè che dopo a àn di tignîsal cun ducj i riscjis mortâi. Lu fasin però ubidient, un fedêl esecutôr, seont l’etimologjie di episcopos come “ispetôr”, impen de categorie evangjeliche di “bon pastôr”. Bon ancje di dî di no par amôr dal so trop.
Battisti al à clopât propit in chest. Lucit tal capî il probleme, nol à vude la fuarce e la coerence tal metilu in vore fin dapît, riscjant pal so popul ancje di finîle plevan di Subît, come che profeticamentri i veve augurât pre Pieri Tomasino te semblee dal 1975. Cussì al à finît cul scontentâ catolics e luterans.
Causis? Il caratar personâl, il fat di vignî dal Venit preot e fufignot, il vê stât par 25 agns sot di un vescul-frari. Ma il mâl al è tal mani. I vescui a son simpri mancul libars di dî ce che a pensin e di sielzi in maniere autonome e evangjeliche. Jo no larai mai in rotis cu la mê int di Visepente par parâ il vescul. Il vescul nol larà mai in rotis cun Rome par parâ la sô int. No tes eresiis, ma tal bon dirit.
Jessint cussì la fabriche, Battisti al è il miôr dai piês e a mi mi va ancje ben, ancje se no lu disarai mai parcè che di un che al à capît si pò pratindi di plui.
Auguris? Di vê cui predis un rapuart sclet e di amicizie, di scoltâ chei che lu judin cu la critiche plui di chei che lu lassin sbaliâ cu la adulazion e la omertât, di no sielzi int distudade o stupide par no vê rognis, di no vê pôre di vê coragjo. Di doprâ i ultins agns che i restin no par tirâsi in bande come il rai, ma par dâ sot cun plui sgrimie, savint che nol riscje nuie. Di imparâ dal bon ladron a sigurâsi almancul cumò un puest tal ream di Diu e tal libri de sô e nestre glesie e dal so e nestri popul. ■
pre ANTONI BELINE
(Olme preparade ai 17.11.97, publicade su Cirint lis olmis di Diu, n. 4 pagj. 121)


text:
Cecilia Deganutti
Cecilia Giovanna Rita Deganutti (Udin 26 di Otubar 1914 – Triest 4 di Avrîl 1945) insegnant, durant la seconde vuere mondiâl e lavorâ par la crôs rosse cui presonîrs talians in Gjermanie.
Dopo jessi tornade in Friûl a diventà une partigjane de Brigade Osôf. Cjapade dai naziscj dopo jessi stade barbaramentri torturade par doi mês par cirì di savê i nons di altris partigjans a fo copade e brusade tal for crematori de Risiere di San Sabba di Triest. La Republiche Taliane i à dât la medaie di aur de Resistence.


text:
Resie
Resie, Rezija par rosean e par sloven, al è un comun inte Val Resie, che al dì di vuê al fâs part de provincie di Udin e al à 1.285 abitants.
A Resie e je fevelade une lenghe sclave, ricognossude dal Stât talian e cumò ancje insegnade a scuele (scuele dal oblic).
Da une vore di agns plui associazions in Val di Resie a son daûr a cirî di tutelâ cheste preziose lenghe - il rosean - cun ativitâs culturâls e linguistichis. Cumò a son ancje in vore progjets turistics, culturaii e economics, pajâts de Union Europeane, cu lis valadis dongje che si cjatin in Slovenie.
[cambie] Frazions
Lis frazions dal comun di Resie a son: Gnive, Gniva par talian, Njiva par rosean e par sloven, Oseac, Oseacco par talian, Osoane par rosean e Osojani par sloven, Prât di Resie, Prato di Resia par talian, Ravanca par rosean e par sloven, San Zorç di Resie, San Giorgio par talian, Bila par rosean e Bela par sloven, Stulvize, Stolvizza par talian, Solbica par rosean e par sloven, Liscjace, Lischiazze par talian, Lïšćaca par rosean e Liščace par sloven, Coritis, Coritis par talian, Korito par rosean e par sloven, Ucee, Uccea par talian, Učja par rosean e par sloven


text:
Torah
Torah (ebraic: תּוֹרָה ) e je une peraule ebraiche che al vûl dî "leç" o insegnament.
Seont l'Ebraisim al pues indicâ:
- i prins cinc libris dal Vieli Testament (il Pentateuc cristian, peraule che invezit al ven dal grêc), che secont la tradizion a forin dadis a Mosè di bande di Diu su la mont Sinai.
- la leç ebraiche in sens plui gjenerâl. Plui di precîs, di dopre il tiermin Torah shebiktav (ven a stâi "La leç che e je scrite") par indicâ i cinc libris dal Pentateuc e il tiermin Torah shebehalpeh par indicâ dutis lis tradizions orâls codidificadis sucessivementri.
I libris de Torah a son:
- Gjenesi (Gen) (בראשית, Bereshit: "In principi...")
- Esodo (Es) (שמות, Shemot: "Nons")
- Levitic (Lv) (ויקרא, Vayikra: "E lui al clamà...")
- Numars (Nm) (במדבר, Bamidbar: "Tal desert..."), e
- Deuteronomi (Dt) (דברים, Devarim: "Peraulis", o "Discors")
(I nons ebraics a son cjapâts des peraulis iniziâls dal prin versets dai rispietîfs libris. Cjale, par esempli, Gjenesi 1:1.)
E je consuetudin finî la leture de Torah intun an e par chest e je sudividude in 54 parashoth, (plurâl di parashà, ven a stâi "porzion") al numar des sabidis intun an. Lis parashoth a cjapin il non de prime o ben di une des primis peraulis cun cui a scomencin.
[cambie] Vôs leadis
[cambie] Leams esternis
- (furlan) La bibie par furlan


text:
Creative Commons
La Creative Commons e je une organizazion no governative che e lavore cence finalitât di vuadagn.
La sô finalitât e je che di elaborâ e pandi des licencis di autôr che a regoledin i dirits dal autôr di une opare e la pussibilitât di bande di altris autôrs di doprâ e di modificâ la opare origjinarie. La necessitât di chestis licencis e je vignude fûr intai ultins agns soredut cul disvilup de informatiche e di Internet, cuant che si si è visâts che une interpretazion masse rigjide des leçs sul copyright e podarès imberdeâ il disvilup dai lavôrs creatîfs.
Il fondadôr dal progjet intal 2007 al è stât il professôr di dirit de Universitât di Stantford Lawrence Lessing, che al è un dai plui grancj esperts de legjislazion sul dirit di autôr. Za prime si dopravin des licencis alternativis ae "licence cun ducj i dirits riservâts", lis dôs licencis dopradis a jerin che de Open Publication Licence (OPL) e sore dut che de GNU Free Documentation License (GFDL).
Lis licencis Creative Commons a àn voie di dâ dute une schirie di alternativis disint clarementri cuai che a son i dirits che l'autôr al ten par se e cuai che a son libars.
[cambie] Localizazion
Lis licencis creative Commons a son nassudis intai Stâts Unîts ma a son pensadis par jessi dopradis ancje in altris legjislazions. La localizazion e je la traduzion de licence in une altre lenghe, fasint chest si àn tal câs di fâ chês modifichis che e tegnin cont des diferencis fra la legjislazion dal paîs localizât e chês dai Stâts Unîts de Americhe. La ultime version des licencis Creative Commons e je la 3.0 ma la ultime localizade pe legjislazion taliane e je la 2.5


text:
Sît par scrivi di scuele furlane, par publicâ materiâi e vie indenant. Viodarìn ce che al ven fûr lavorant.
giovedì 30 aprile 2009
Il flum
un toc di flum
pal so rumôr
limpi...
Ma no sai dulà metilu...
martedì 28 aprile 2009
Sere
La stradele di ca e di là
di vert fresc e di colôr
profont di tiere
e prime un gri
e dopo un altri...
I arbui ...verts
scûrs neris...
Une lusigne, une sole ancjemò,
e impie il bosc.
O torni
domenica 26 aprile 2009
Grignei di scuele - il gjornalut de scuele G.B.Candotti
Controi e corezion doman. E dopo in tipografie...
Ancje il gjornalut dal an passât al è premiât al concors dal Ordin dai gjornaliscj.
lunedì 20 aprile 2009
Cjistiei
Biele la iniziative di vierzi i cjistiei che a àn simpri un alc di magjic e fantastic inte fantasie.
Inte realtât nus puartin a dâ un cuc a un passât
particolarmentri scomut!
E ancje cumò li dentri al è ce lavorâ!
Chi i cjistiei di Darcjan (biei ancje i morârs), Vilalte (chi sot) e Duin (che o ai viodût intune altre zornade di ploie - uf! - cualchi setemane fa).
sabato 18 aprile 2009
Interviste
venerdì 17 aprile 2009
Lavagne
O lavori in laboratori e forsi par chest no ai vude bisugne e no mi soi interessade cuissà ce a cheste esperience.
domenica 12 aprile 2009
Buine Pasche!
No l'om nol podeve concepî une idee strambe dal gjenar.
Al devi jessi stât alc altri...
Nô un creatôr lu vevin simpri pensât fuart come un taur, come un sarpint, come un soreli... potent, cui muscui.
Debil, umil, servidôr, l'ultin tra i ultins.
E po al à une grande considerazion de femine. Figuriti: al dâ a lis feminis il podê di testemoneâ la sô resurezion! A LIS FEMINIS... 2000 agns fa!
Par chest vuê o fâs fieste, fieste grande fûr cui miei, e dentri di me... une grande, grandonone fieste pal gno Signôr che al à vint par simpri la muart e al è vîf, vîf, vîf !


text:
Cussì sul misdì a van a cjase ancje chei de mense. pense ce sparagnade!
Sît par scrivi di scuele furlane, par publicâ materiâi e vie indenant. Viodarìn ce che al ven fûr lavorant.
venerdì 31 ottobre 2008
GNOVE PROPUESTE: IL TOP DES PROPUESTIS
Cussì sul misdì a van a cjase ancje chei de mense. pense ce sparagnade!
domenica 26 ottobre 2008
Sperimentazion scolastiche
I mestris in epoche Gelmini a sperimenti gnûfs lavôrs.
Chi si viôt un precari che al insegne a une zovine mestre cemût cjapâ su blave.
venerdì 24 ottobre 2008
La Odissee di Omêr
Par une come me che e va a durmî cu lis gjalinis, e che doman e à di lâ a cjapâ su blave a man (lavôr cence pietât che ti sporcje e ti taie), lâ fûr usgnot al è stât un sfuarç avonde titanic.
Ma o soi stade propite contente di sintî Sandri Carrozzo, che cu la sô simpatie al à presentât in Biblioteche a Codroip, la “Odissee di Omêr” voltade par furlan cun Pierluigi Visintin. La leture di Jacum, verementri di buine cualitât, e à mostrât cemût che la nestre lenghe si adate a dut. Bisugne disi che al dipent tanton ancje de bravure dai nestris autôrs!
E jo che no finìs mai di jessi mestre, nancje cuant che o duar (e al samee che cuant che un al duar nol fâsi mâl a dinissun… par solit!) o ai bielzà pensât di fâur viodi ai fruts di cuinte la straordenarietât di cheste notizie. Ancje parcè che dal sondaç che o stoi fasint a scuele il risultât di un furlan tabaiât scuasit nuie a Codroip al fâs vignî une sorte di aviliment… E sì che lu savevi ancje cence scandais…
Ma no vuei rovinâmi cheste biele serade cun chescj pensîrs cussì cumò o voi là che no va la grape.
Doman di sere a 8 e mieze simpri in biblioteche a Codroip serade in onôr di Gianni Gregoricchio
lunedì 20 ottobre 2008
Lis ideis di Brunetta
La amie Paola S. mi zire cheste mail:
- Da: "Segreteria ICL"
- Data: 18 ottobre 2008 11:28:15 GMT+02:00
- Cari Amici e Amiche,
- il quotidiano locale “Il Trentino” riprende oggi una dichiarazione rilasciata dal Ministro Brunetta al settimanale Panorama, secondo il quale l’Istituto Culturale Ladino, che ho l’onore di presiedere, sarebbe “un ente inutile” destinato ad essere soppresso.
- Non intendiamo spendere nemmeno una parola per difendere le ragioni dell’esistenza del nostro Istituto, e nemmeno per illustrare l’impegno profuso in questi decenni di lavoro. Chiediamo invece a tutti coloro che conoscono o hanno conosciuto in varie maniere l’opera svolta dall’Istituto in favore della cultura e della lingua ladina di esprimere il loro parere in merito.
- Oltre ai fatti, dovranno essere i cittadini a parlare: i fassani, in primo luogo, i ladini delle Dolomiti, gli esponenti delle minoranze linguistiche del Trentino - Alto Adige e delle altre regioni italiane ed europee, le associazioni militanti, il mondo scolastico, le istituzioni locali e regionali, i comuni, le forze politiche e sociali a valutare se l’Istituto Culturale Ladino è davvero un ente inutile, e se quindi debba essere soppresso.
- Attendiamo fiduciosi le Vostre opinioni e dichiarazioni, che provvederemo ad inoltrare per doverosa conoscenza alle autorità provinciali e nazionali.
- Grazie per la Vostra disponibilità.
- Per l’Istitut Cultural Ladin “majon di fascegn”
- prof.ssa Mirella Florian
- (Presidente)
sabato 18 ottobre 2008
Jo o soi cristiane
Jo o soi cristiane catoliche. O ai cheste bandiere.
No le ten parcè che i miei mi àn batiade o parcè che mi puartavin a messe.
Le ai pardabon di cualchi an. Di cuant che o ai tacât a informâmi, a lei lis vôs a favôr e cuintri. Di cuant che o ai tacât a cognossi.
Cognossi ce?
Cognossi
Une
Da rest se no si cognòs e no si capìs, cemût si fasie a disi di sì o di no?
Il gno piçul çurviel no mi permet di refudâ une tâl bandiere dome parcè che chei sot pal plui dal timp no son bogns di puartâle!
A mi mi interesse la bandiere, no chei che le puartin.
venerdì 17 ottobre 2008
Cuale scuele?
Cumò no pues plui tasê e il discors al è lunc.
Si sta pôc a dî “scuele furlane”, si sta pôc a dî “scuele”. Ma cuale scuele? Une scuele scualificade
cun mestris che a insegnin di 10 – 15- 20 agns insegnant dome matematiche o dome talian e che a varan di scomençâ di zero inte materie che no àn mai insegnât,
cun mestris che no àn fat inglês nancje intes mediis e che cuntun corsut a varan di insegnâlu al puest di personis cun tant di lauree!
une scuele di 27 oris e i fruts dopo un dulà ju metie? Cussì al tornarà il doposcuola… a paiament cun personâl che al varà di fâ esperience e duncje tal imprin e sarà dure…
une scuele cence laboratoris, parcè che no saran oris di compresince e intes superiôrs cence laboratori intes scuelis tecnichis (robis di mats!)
a metaran adun scuelis cun mancul di cent fruts e chest al volarà dî che o varin 27 fruts par classe e duncje chei brâfs a laran indenant e chei che no rivin… altri che “programmi personalizzati”! Cence pensâ ai pais che a restin cence scuele.
Inte scuele in chescj agns a àn bielzà taiât e savêso dulà? Sui plui debui: sul sostegno. Mancul oris pai fruts segnalâts. Mancul oris di compresince – cussì no tu recuperis chei che a fasin fature.
E se fin cumò lis mestris che o cognòs jo a vignivin a scuele cu la fiere par no creâ confusion ai fruts e a lis coleghis, di cumò indenant si vignarà ancje cuant che si è cence vôs dal dut parcè che, se no, ti trategnin bêçs su la paie. Robis fûr di ogni gracie di Diu!
E alore?
Ce scuele furlane podarìno pretindi? Se fin cumò cun grande fature o vin cirût di convinci insegnants e gjenitôrs de bontât dal furlan, cuant che no saran oris nancje par respirâ figurìnsi il furlan ce fin che al fasarà.
martedì 14 ottobre 2008
Cuale gnove ise gnove in chest mont?
Cussì la vôs e mûr e il tasê al devente la plui biele gnove.
La mancjance no je volgâr.
Da rest chel che al è dit no simpri al rive a taponâ il vêr jessi, la sostance, cualchi volte plui fraide che sclete. O a mostrâle inte sô veretât plui sane.
Lis peraulis a disin e no disin. Lis tantis peraulis no disin. Se a son masse dopo trente seconts un al pense a alc altri.
Lis pocjis peraulis no disin dut. Ma dut ce... se dut al è stât dit?
E duncje miôr un san tasê.
lunedì 13 ottobre 2008
Barcolana
Sondaç
giovedì 9 ottobre 2008
Webquest
Grant Dizionari
La gnove version dal Grant Dizionari Bilengâl Talian Furlan, che si pues discjariâ sore nuie dal sît www.cfl2000.net (te version par Windows, Linux e Mac OS X Tiger)e ven presentade vu^e in maniere uficiâl a 5 e mieze sot sere, alì dal auditorium dal gnûf palaç de Regjon a Udin (vie Sabbadini).
mercoledì 8 ottobre 2008
Codroip
sabato 4 ottobre 2008
Curicul
Intal ambit dal progjet Lullabies lis scuelis elementârs e mezanis di Codroip e la scuele mezane di Mortean a lavoraran sul curicul, cuntun voli di interès ancje a ce che a àn fat altris scuelis sgarfant tra i progjets publicâts in rêt.
Mi plasarès podê lavorâ intun ambient di aprendiment colaboratîf (almancul par sparagnâ benzine!) parcè che al sarès miôr condividi lis nestris sieltis cun altris insegnants interessâts al insegnament dal furlan.


text:
Sît par scrivi di scuele furlane, par publicâ materiâi e vie indenant. Viodarìn ce che al ven fûr lavorant.
venerdì 27 agosto 2010
fisiche par furlan
Facil di capî o parcè che Cecot al è brâf o parcè che la spiegazion e risulte plui facile par furlan. Cussì mi è sameât fin cuant che i argoments no son lâts fûr de mê puartade! E no ai ancjemò capît nuie de teorie de relativitât e de fisiche quantistiche, no parcè che no sedin stadis spiegadis ben, ma parcè che mi volarès cualchi lezionute di plui.
Da rest o vîf ben distès e nossere si stave propite ben sot lis stelis che a stavin ben picjadis ancje se no sai par cuale leç fisiche (forsi chê de ereditarietât cussì che si puès aprosimâ tant che mai che si à simpri resòn... al devi jessi ancje cualchi politic che al dopre cheste proprietât par justificâsi...!).
domenica 22 agosto 2010
çurçuvint
La pôre, la rabie, il dolôr, la delusion, la stupiditât de vuere, il valôr dal om come om di ca e di là dal front a vegnin fûr cun dute la lôr fuarce diventant fisics che si ramenin e si imberdein, che si cirin e si tachin ae vite cun disperazion.
Mi è plasût une vorone.
L'uniche robe che no rivi a gloti e che e je presinte come che no si podès fâ di mancul e je la blesteme. Blesteme in sene. Come disi che e je justificade intal vivi di ogni dì. NO!


text:
Us passi ancje chescj gnognos chi...
I GNOGNOSAURS AL VISIONARIO!
LA
MOSTRE “GNOGNOWOOD: IL JURASSIC AL JERE DUT UN CINE” DI ANDREA “DREE”
VENIER E SARÀ INAUGURADE MARTARS AI 3 DI AVRÎL AES 6 DI SERE - JENTRADE
LIBARE
Udin
- In ocasion des celebrazions dai 3 di Avrîl, Fieste dal Friûl, il CAV –
Centro per le Arti Visive dutun cul CEC – Centro Espressioni
Cinematografiche di Udin, in colaborazion e cul finanziament de ARLeF
(Agjenzie Regjonâl pe Lenghe Furlane), al inaugurarà ae 6 di sere li dal Visionario di Udin in vie Asquini, la mostre “Gnognowood: il Jurassic al jere dut un cine!”
dal artist Andrea “Dree” Venier. Protagoniscj di cheste aventure a
saran i Gnognosaurs, simpatics dinosaurs gnognos che a fevelin par
furlan, metûts adun di Venier inte serie di fumets “I Gnognosaurs”. La
mostre si fasarà cun jentrade libare e la inaugurazion si davuelzarà cu
la presince dal autôr, che al sarà li ancje pes dedichis, e dal diretôr
de ARLeF William Cisilino.
Il
titul de mostre dal Visionario e je chê dal ultin libri sui
Gnognosaurs, li che chescj personaçs a jentrin intal mont dal cine. Cun
di fat il cine, daûr di ce che al dîs Venier, nol è stât inventât dai
fradis Lumière intal Votcent in France, ma milions di agns prime, intal
Jurassic, propit dai Gnognosaurs. Cussì o podarìn viodi in mostre, intal
formât origjinâl 70 x 100 cm, i posters dai “paleo-kolossals” plui
famôs che a àn anticipât la industrie moderne dal cine. Lavôrs di mestri
tant che “Forrest Gnogno”, che al sarà imitât milions di agns dopo cul
remake “Forrest Gump”, “Il bon, il brut, il gnogno” o “The Gnognos
brothers” (o ricuardìn che cualchidun di chescj posters a jerin za stâts
esponûts li dal Visionario intant de Mostre dal Cine intal Dicembar dal
2011).
Il
vivarôs alestiment inmaneât di Piera Nodari par Ateneo delle Idee, al
sarà inricjît cuntune selezion di taulis origjinâls dal fumet
“Gnognowood” e cun sagumis cartonadis che a rapresentin i personaçs dal
fumet stes. A saran proietâts ancje “booktrailers” (presentazions
filmadis dal libri) dai Gnognosaurs, animazions sperimentâls e
intervistis.
La mostre e restarà vierte fin a Domenie ai 15 di Avrîl e si podarà visitâ ducj i dîs intai oraris des proiezions. La jentrade e je sore nuie.


text:
Les vôs dai Furlans sparniçâts ator pal mont
Saturday, September 4, 2010
In tal trafic
5 comments:
- Giulia Di Lenarda said...
-
Chistu scrit a mi a fat rifleti su cemot che, par trop che i podin sei amas e par trope int che i cognosin, quan che i sin muars i sin besoi. Dopo la muart a cambiin tantes robes tra chei che a restin.
Jo i crot che, ta une situasion dal genar, l'uniche robe che i vares rivat a fa a l'ere che di metimi a vaì e disci une preghiere par che persone.
A è propite vere che spes e volenter no si rindin cont dala fortune che i vin a va la vite.
Bune serade e ti ringrasi par la visite.
Maman
Giulia
- September 4, 2010 12:55 PM
- DoneBete said...
-
Mandi Norman,
ti lei dopo tant timp e cheste storie di tristece a si coleghe a chel che à scrit une cjare persone, Nedda Gottardi, une mestre ca je la none di ducj i blogarins, difat e à 89 agns.
Ce che tu as scrit lu ai voltât par talian e lui ai metût tal so blog
http://neddagottardi.splinder.com/
post/23273372#comment
- September 11, 2010 2:02 AM
- Furlans de diaspore said...
-
Giulie,
Vere. Ma in tai doi moments decisivs de nestre vite, nassite e muart o vivin chestis esperienzis dibesoi.
Ma tantis voltis cun che si smentein che de int che vif ju lassin muri ancjemo' plui dibesoi.
- September 11, 2010 6:11 PM
- Furlans de diaspore said...
-
Donebete,
Grazie par ve' voltat le storie par talian e vele condividude.
Ce che mi ven iniment di plui al e' che a 9 agns o sin ancjemo' li e in vuere e che chist stat di vuere permanent al sta' deventant une robe normal come al lavor precari ( li' in Italie ) e i lavors in tai servizis a basse compensazion. ( chi in Americhe )
Mandi,
- September 11, 2010 6:18 PM
- frank spada said...
-
Vuere in bande, che tant la pas... dome une ilusion, primordial, di cuanc che cualchidun a l'à tacat a spulcjasi e subite dopo a rivalegià par stabilì di cui ca l'è il mont - cundut ca l'è vignut un puar omp a ripeti la lizion, picjat su une cros.
Dutcas o soi rivat chì, sior furlan de diaspore o del Maryland, passant di Done Bete, par complimentà chist blog, lis fotos very, very nice! e... o tornarai. Mandi e W il Friul!
- October 21, 2010 7:48 AM


text:
la vacrite si je ments torrents- related searches - la verite si je mens 2 f - la vrit si je mens 1 - b d la reservations si mare - lovebd la munte si mare - la verite si tu bande fr - eraserhead la mente che - como si fuera la primera - je la pr f re quand - loveemmanuel moire la ou - la mente estesa rupert s - la donna del lago - inkheart la leggenda di - la doppia vita di veroni - la verdad acerca de los - la onda vaselina - le jour ou la terre s ar - etreintes a la prison de
If this search for la vacrite si je ments did not find you the right torrents, try to fine tune your query. At the top you might find some la vacrite si je ments alternatives.
Engines
Searching...
Real-time Filter
.


text:
E
Il E al è il sest segn dal alfabet furlan. Al è ancje il cuint segn dai alfabets etrusc e latin.
[cambie] Storie
Il simbul de letare al derive dal alfabet grec epsilon. In origjin, tal alfabet semitic al rapresentave un om tal at di preâ o invocâ, a sô volte derivât da un jeroglific egjizian. Il simbul semitic si pronunciave /h/ o /e/, a seconde se la peraule e jere semitiche o straniere. I grêcs a àn puartât te lôr lenghe chest simbul col non di epsilon, mantignint dome la pronuncie /e/.
[cambie] Altris significâts dal E
[cambie] Fisiche
- E al è il simbul de energjie, come ad esempli inte formule E=mc²
- E al è il simbul dal cjamp eletric
- e- al significhe eletron
- e+ al significhe positron
[cambie] Matematiche
- e al indiche il numar di Nepero, usât come base pai logaritmis naturâi
- E al è usât come element disseparant tai numars in notazion sientifiche
[cambie] Metrologjie
- E al è la abreviazion di exa, prefìs ch'al vul dî 1018
[cambie] Musiche
- E al è la note musicâl mi pe notazion doprade tai pai di lenghe inglese o todescje
[cambie] Traspuarts
- E al è la targhe automobilistiche internazionâl de Spagne


text: Guido Galli, Guido Süller, Guido Strutzke, Guido Van Bergh, Guido Toffeleit, Guido Carlucci, Guido Cotroneo, Guido Silva, Guido Bori, Guido Jhonatan Barboza, Guido Dommes, Guido Decosemaeker, Guido Leutenegger, Guido Gastón Chiesa, Guido Croix, Guido Nicodemo, Guido Guillaume, Guido Pollonara, Guido Dave, Guido Romano, Guido Weggenmann, Guido Pavia, Guido Gialleonardo, Guido Migotti, Guido Falxius, Guido Nehua, Guido Benschop, Guido Fanfarillo, Guido Dijkstra, Guido Guido Benitez, Guido Salluard, Guido Bonavita, Guido Pozza, Guido Palombo, Guido Pereyra, Guido Baissero, Guido Kullmann, Guido Roda, Guido Fabian, Guido Van Bulcke, Guido Coppini, Guido Leggeri, Guido Smith, Guido Marzari, Guido Tamara Wilmsen, Guido Herrera


text:
Discussion:Fassisim
Su la cuarte potence europee al è clr che si à di viodi RAI 3... ma ancje jo che o ài fat chest o soi dubios. Su pal fat ch'al è nassut come moviment çampin... no 'nd è dubis. Leggersi il mqnifesto di sqnsepolcro ... sinistra rivoluzionaria,... Nome il fat che Bombacci (fondador dal PCI cun Gramsci al abraçà lis ideis de RSI... o che Gentile al fo considerat fondador di une brancje dal comunisim... o che il Dus al jere socialist... Jud.
[cambie] corezions
Par intant o segnali cualchi robe
Tal 1940 l'Italie e jentrà in vuere cuintri di 52 nazions (!) a flanc di Gjermanie e Gjapon.
1) Il Gjapon al jentre in vuere tal '41 e la Italie tal '40
2) Tal '40 la vuere no je fra 52 paîs ma e je plui o mancul une vuere europeane. (tant par disi la Italie no je ancjemò in vuere cuintri la Albanie, la Grecie, la Jugoslavie e la Russie).
il fassisim, a si autosoprimè (uniche ditature tal mont),
3) Tant par fa un esempli pense a dutis lis voltis che intai paîs de americhe latine si e passâts da une ditature militâr a des elezions plui o mancul democratichis (magari par tornâ a vê un colp di stât di lì a pôc, ma chest al è un altri discors)...
Daspò dal 25 di avrîl dal 1945, il Dûs al disfà il so moviment cu la volontât che al tornàs in sen dal Partît Socialist Talian, ma daspò la vuere, mitût furleç in Italie, il fassisim, di moviment nassût te çampe, al deventà un moviment di drete par volontât dai prosecutôrs dal ideâl fassist: il Moviment Sociâl Talian
4) Jo pues capì un discors su lis origjinis dal fassisim, di Mussolini socialist e di altris, e che tal venteni a sedin stadis fatis des robis tant che il stât corporatîf e altri ma dite come che e je dite al someares che fin al '45 il fassism al sedi stât un moviment di çampe!! Par cui il biennio rosso e lis lotis fra socialiscj e fassiscj e jerin une lote fra moviments di çampe? No crôt nancje che il 25 di avrîl dal 1945 Mussolini al sedi rivât a fa dai progjets realistics tant che disfâ il moviment par tornâ tal partît socialist (cui partigjans?). Al va ancje dite che il judizi sul dopo vuere al podedi jessi viodût come no PVN da un dal moviment sociâl.
Mi somee che son tantis lis robis che tu âs voie di disi e magari plui indenant al sarà il câs di zontâ alc su lis varis interpretazions dal fassisim par intant par me dute la frase citade e sarès di gjavâ.
Dut acetât, ma tal fat che Mussolini alvoleve fâ tornâ il Fas tal PSI nol è inventât,ma ben documentât tes bibliografiis e tal film Ultimi giorni... Ciao! Sigûr o sai che i partîts de drete istoriche daspò la vuere a si disfarin planc planc... ciert il fassisim dal bieni ros al fo di çampe,al zontave nome la idee nazionâl... (tra l'altri cundividude di tancj socialiscj come Giolitti e di tancj come Crispi. Chei dal Ex MSI a podin ancje pensâle divierse, ma il regjim fassist je robe divierse dal fassism origjinari, robe che dispès la int (soredut l'ex MSI) e tint di dismenteâ. Ciao! Jud.
[cambie] No Neutralitât
L'articul al va metût a puest, lis imprecisions e lis frasis no PVN e son masse. --Tocaibon 18 di Otu 2006 a lis 21:22 (UTC)
[cambie] Gnove version
O ai metût une gnove version speri che e sedi miôr di che di prime o che almancul e podedi jessi un pont di partence par svilupâ la vôs. --Tocaibon 26 di Nov 2006 a lis 15:26 (UTC)
[cambie] CHESTE PAGJINE NO JE NEUTRÂL
Par plase' gambin lis monadis scritis... la serietât di cheste wiki par furlan se no e je compromesse. Ma cui "comandial?" te Wiki taliane, todescje o slovene e je plui libertât. Par plase' daitmi une rispueste. Anzi, cui ch'al COMANDE mi dedi une rispueste...
- ca nissun al comande tal sens che tu intindis tu. e su la liberât di chês altris wiki... mah. dînus ce che al sarès di cambiâ secont te e fevelin. Sul argoment si podarès dî un grum di robis, ma o vin di dâ un cuadri gjenerâl. se no, tu podis scomençâ a tradusi la pagjine taliane. --Klenje 8 di Avr 2008 a lis 20:01 (UTC)


text:
Jacob Burckhardt
Jacob Burckhardt (Basilee, Svuizare, 25 di Mai dal 1818 - Basilee, 8 di Avost dal 1897) al fo un storic svizar, jenfri i plui impuartants dal XIX secul.
Une vore critic tai confronts de societât industriâl e des ideis idealistichis e sorichistichis dal sô timp,al fo autôr di un particolâr mût storigrafic di intindi, clamât Kulturgeschichte, sarès a dî Storie de Culture, ma Culture tal sens di Civiltât.
Al fo autôr di tantis oparis impuartantis, jenfri di chestis Costantin il Grant dal 1852, voltât par talian tal 1957, opare che e fevele dal gambiament de civiltât elenistiche fin a le civiltât cristiane e ancje Storie dal Rinassiment in Italie.
Jenfri lis oparis publicadis daspo de sô muart, si pues ricuardâ: Considerazions su la storie universâl, Storie de civiltât greche (1898-1902, publicade in Italie in tal 1955), indulà le civiltât greche e je considerade come il prin pas tal svilup de individualitât e spiritualitât umane.
No cui sa ce considerât in tal Votcent, Burckhardt al ven rivalutât tal periodi jenfri la Prime e la Seconde Vuere Mondiâl.


text:
Anatomie
La anatomie (dal grêc avatouή, anatomè = "dissezion"; formât di avά, anà = "traviers", e tέuvw, temno = "taiâ") e je la sience che e studie la forme e la struture dai organisims. E fâs part ad in plen de biologjie.
La "division taiant" al è un dai mieçs di studi di cheste sience, che in maniere plui juste e podarès jessi clamade "morfologjie".
La anatomie e ven ripartide in anatomie animâl (zootomie) e vegjetâl (fitotomie).
Il studi des relazions tra creaturis diviersis o orghins di creaturis diviersis e ven dite anatomie comparade; cuant che e je limitade a une sole specie animâl, e ven dite anatomie speciâl. Prime rapresentante de anatomie speciâl e je la anatomie umane; cheste e pues jessi calcolade di diviers ponts di viste. Dal pont di viste medic e je la cognossince de forme, posizion, misure e interrelazion des variis parts dal cuarp uman in salût, e a chest studi a vegnin dâts i tiermins anatomie umane descritive o topografiche.
Par une cognossince curade di ducj i detais anatomics a coventin agns di osservazion e e je possedude dome di pôcs. Il cuarp uman al è cussì complès, che dome un numar ristret di anatomiscj umans al parone ducj i siei detais: tancj si specializin dome su cualchi part, tant che il cerviel, lis vissaris, e v.i., contentantsi di une buine cognossince gjenerâl dal rest dal cuarp. La anatomie topografiche e à di jessi imparade di ogni aspirant anatomist midiant la ripetude dissezion e ispezion dai cadavars. L'ûs de autopsie e de vivisezion pal studi de anatomie, al à dât origjin al tiermin furlan "tumie", o sedi cruzi, torment.
Dal pont di viste morfologjic, la anatomie umane e je un studi sientific che al à tant che ogjet la scuvierte des causis che a àn puartât ae struture di cumò de creature umane, e i covente la cognossince di altris siencis: la istologjie, la citologjie e la fisiologjie.
La anatomie patologjiche e je il studi dai orghins malâts. Intant che lis variis dissiplinis de anatomie normâl, che si aplichin a varis fins a àn une denominazion particolâr tant che anatomie mediche, chirurgjiche, gjinecologjiche, artistiche e superficiâl; la comparazion anatomiche des diferentis etniis e fâs part de sience de antropologjie fisiche o de anatomie antropologjiche.


text:
Educazion superior
Lis spresions insegnance superior e educazion superior se refierin al proces, i centrs e lis istituzions di insegnance che son tras l'educazion secundarie o medie.
In gjenerâl, il requisît dal ingres e je habê completât l'educazion secundarie, e par l'unevore ancje candidats basâts intal rendiment escolar de secundarie o uns esamens di selezion. Segun il paîs, ests esamens puedin jessi dal ambît statâl, locâl o universitari. In otris sistemas, ma, nol esistin ningun tip di selezion.
Cade verie plui istituzions di educazion terziarie animin l'ingres di personis adultis cence che hayin tenît necesariamentri esît inte educazion secundarie, spezialmentri a lis universitâts abiertis.
La preparazion che al ofrec l'educazion terziarie al è dal tip profesionâl o academiche. Se distingu tra studis dal grât (par ejempl, Diplomature e Licenziature) e postgrau (Màster e Dotorât) segun il sistema di titulazion profesionâl e grâts academîcs.
I stableziments di educazion terziarie hin sît tradizionalmentri lis universitâts, ma cun di plui se considerin otrs centrs educatîfs come istituts, scuelis profesionâls o scuelis tecnichis, centris di formazion dal profesorât, scuelis di art dramatîc, conservatoris, etc.
[cambie] Otris funzions
Une funzion impuartante, aparte de insegnance, inte educazion terziarie son lis ativitâtes di investigazion (spezialmentri a lis universitâts) intai diferents nivels dal conoziment. Asimism, otre funzion son lis ativitâtes di stension, in lis cuâls se procura la partizipazion de poblazion e se le comunizin i resultâts.


text:
Litri
Il litri al è une unitât di misure di volum. Nol è une unitât dal SI, ma al è in dut câs une misure acetade par l'ûs. Il simbul ufiziâl al è la letare L maiuscule; e je ancje doprade la letare minuscule l.
[cambie] Storie
La peraule litri e derive dal francês litron, non di une unitât di misure di volum derivade de lenghe latine.
Il litri al fo doprât tal principi come unitât di base tal sisteme metric.
Il simbul origjinari al jere la letare l minuscule; par no fâ confusion cule cifre "1".
[cambie] Definizion
Il litri al è une denominazion speciâl par indicâ 1 decimetri cubic.
Un litri al ecuivâl ancje a:
- 1000 centimetris cubics
- 0,001 metris cubics


text:
James George Frazer
Sir James George Frazer (Glasgow, al 1 di Zenâr 1854 – Cambridge, ai 7 di Mai dal 1941) al è stât un antropolic scozês. Al è fondamentâl il so contribût ae antropologjie culturâl e ae storie des religjons. Al à scrit Il ramaç di aur, opare monumentâl là che al à esponût la sô teorie su la magjie, intindude tant che principi di un complès passât che le viôt evolvisi prime inte religjon e dopo inte sience. Al definìs la magjie tant che un fenomen di simpatie tra lis robis, buine di instaurâ leams par omeopatie, similitudin (tant che intal câs dai rituâi vudù) o infet (dôs robis in contat fra di lôr a continuin a vê un inflùs une su chê altre ancje dopo jessi stadis separadis). E je impuartante ancje la teorie che al disvilupe sul “diu murient”, un teme che Frazer al individue dentri di tantis religjons, a partî dai studis di Wilhelm Manhardt, che al viôt la divinitât cjapde intune vicende là che e pierdarà la vite, par dopo tornâle a cuistâ di gnûf intun moment sucessîf. A son esemplis lis vicendis mitichis di Osirit, Dionis, Atis, Adon, Baal, Jesù, e v.i. Il teme centrâl che si disvilupe il ramaç di aur al è la vicende dal Rex Nemorensis, sacerdot di Diane intal templi di Nemi, sorevivence di un antîc cult dentri dal contest storic di Rome antighe. Daûr de interpretazion di Frazer, chest al agjìs su la nature e su la fertilitât pai siei podês simpatics (propris de magjie simpatiche dite parsore) e al à un rûl sociâl fondamental pe comunitât. Par difindindi la integritât fisiche cheste e à fissât un sisteme di tabù finalizât a difindilu, biel che la integritât spirituâl e ven garantide dal trasferiment simbolic intune anime esterne (il ramaç di aur). Al rivâ de decjadence fisiche dal re mâc, no plui just pal so rûl sociâl, la sucession e ven determinade dal copament rituâl dal rex nemorensis di bande di un che lu disfide, che lu à di copâ in duel dopo vê crevât il ramaç dal boscut di Diane. Pal gjornalist britanic Henry Noel Brailsford, Frazer al à contribuît a formâ il pinsîr dal Nûfcent, tant che Karl Marx e Sigmund Freud, e tant che Charles Darwin, che Frazer si calcolave so dissepul e continuadôr. Ma propit il metodi "darwinian" aplicât ae storie des religjons i à tirât cuintri lis critichis di Ludwig Wittgenstein: par lui Frazer « nol è in stât di imagjinâsi un sacerdot che in fonts nol sedi un pastôr inglês dal nestri timp, cun dute la sô stupiditât e ignorance» e ancje: « Frazer al è tant plui salvadi de plui part dai siei salvadis, parcè che chescj no podaran jessi cussì lontans de comprension di un fat spirituâl tant che lu è un inglês dal secul vincjesim. »


text:
sabato 29 settembre 2012
A PALAÇÛL A CLOPE UNE ALTRE VOLTE LA MAIORANCE
fracait parsore dal articul par lei miôr
Sul Gazzettino di vuê Silvio Bini al firme un articul sul consei comunâl di joibe stât a Palaçûl. Il sindic al à fat une des solitis brutis figuris tal rispuindi ae interpelance su le vendite de Aziende Marianis (non c'ero e se c'ero dormivo) e par nuie preparâts e son risultâts jessi ancje conseîrs e assessôrs di maiorance (che no vevin let nancje i documents che si cjatin con facilitât in rêt). Une cuistion intrigade e gjestide cun pocje trasparence di bande de Ersa e de Regjon (Tondo e Violino). I tornarìn sigurementri parsore. Ma la notizie che à plui colpît il cronist e je stade la spacadure politiche te maiorance certificade dai un gnûf grup consiliâr che al fâs riferiment al vIce sindic Zoroddu. La maiorance Bordin e torne balarine …..
Nessun commento:
Iscriviti a: Commenti sul post (Atom)


text:
Aeropuart internazionâl di Tân Sơn Nhất
L'aeropuart internazionâl di Tân Sơn Nhất (Sân bay quốc tế Tân Sơn Nhất) al è un aeropuart internazionâltâl di al lee la citât di Ho Chi Minh città, Dong Nam Bo, Vietnam con lis principâls citât dal mont, cun colegaments direts cun cetantis citâts vie pe Italie e in Europe, in Asie, dulà che a rivin che a partissin un bon numar di svoi internazionâi, soredut chei a bas presit (low cost); il scjali di Dong Nam Bo al è utilizât pai svoi charter. Al si cjate un aeropuart ancje al Can Tho, doprât dome pal turisim e come elipuart.


text:
Hapkido
Il hapkido (in corean
A simple viste al è une combinazion di tecnichis dal taekwondo cun otris dal aikibudo. Sô insegnance e je muy infocada a la difese personâl.
[cambie] Storie
La storie dal hapkido al è vonde confuse, ma muchis fonts l'atribuyin a dôs coreanos: Choi Yong Sul (1904-1986) e Ji Han Jae (1936-). Cuant che al è stat nin, Choi al è stât al Gjapon, dulà che al parec che hizo trabajo di criât pal maestr dal Daito ryu Aiki jutsu, Sokaku Takeda.
Choi demostro calitâtes intal Daito-ryu Aiki-jutsu e frecuentementri in Takeda l'à inviât a infrentaci cun otrs praticants di arts marziâls. Di volte a Coree, Choi empezo a dâ clases di arts marziâls. Un dai suys alumns, Ji Han Jae, incorporo tecnichis coreanis tradizionâls di pidades e pugnetaçs (derivadis dal taekkyon e dal hwarangdo) e al repertori di tecnichis resultante le di il non dal hapkido il 1959.
Cun di plui di Choi e Ji, muchis scuelis di arts marziâls coreanis han tenît partizipazion intal desarrol di variis tecnichis che han contribuît al hapkido tal e come se il cognossin atualmentri.
[cambie] Leams sternis
- (spagnûl) Sin Moo Hapkido in Spagne
- (inglês) Pagjine ofiziâl
- (spagnûl) Asoziazion Spagnule Yang Hum Kwan Hapkido
- (francês) Pagjine ofiziâl Sin Moo Hapkido in France
- (spagnûl) Pagjine de Hapki Yu Kwon Sul di Euskadi


text:
Davâr
Davâr al è un comun in Cjargne, che in dì di vuê al fâs part de provincie di Udin e al à 2.218 abitants.
[cambie] Gjeografie
Il comun si cjate tal Cjanâl di Guart, in Cjargne. Al è logât intun cjadin tra il Col Zentîl (2.075 m) a bonât e il Norvenas (1.968 m)a jevât, cun la masse dal Colians che domine la valade. In plui che il cjaflûc, a fasin part dal comun ancje lis frazions di:
- Negrons m 523
- Cela m 494
- Cjalina m 532
- Clavaias m 826
- Cludini m 720
- Dentramp m 541
- Lençon m 614
- Liaries m 695
- Luvincas m 518
- Luvint m 621
- Mion m 710
- Muina m 526
[cambie] Storie
Al somearès che il non Davâr al vegni di une peraule celtiche che ûl dî "lûc protet". Di fat il paîs al è logât in chê che e je simpri stade une impuartante zone di passaç fin de preistorie. Cuant che i romans a baterin i Gjai Cjargnei che a vivevin culì, il teritori di Davâr, come chel di dute la Cjargne, al jentrà a fâ part de X REGIO VENETIAE ET HISTRIAE. Te etât di mieç al fasè part dal Partiarcât di Aquilee fin al 1420, cuant che i venezians lu concuistarin. Cussì Davâr al restà sot Vignesie fin al 1797 cuant che, cul Tratât di Cjampfuarmit, al fo cedût al Imperi Austro-Ongjarês. Davâr al fo concuistât de Italie tal 1866, dopo da la tiarce vuere di indipendence. Te storie di Davâr si regjstraran però ancjemò dôs ocupazions: la prime tal 1917, cuant che dopo la rote di Cjaurêt dut il Friûl al fo invadût di bande dai austro-todescs. La seconde e fo tal 1944 cuant che i cosacs, clamâts culì di Hitler, a ocuparin la Cjargne; propite i cosacs, sul pont di ritirâsi, ai 2 di mai dal 1945 a Davâr coparin 22 omps, parcè che a jerin stâts tacâts dai partigjans
[cambie] Evoluzion demografiche
[cambie] Lenghe
A Davâr al ven fevelât il cjargnel te variant dal bas Cjanâl di Guart, caraterizât de terminazion des peraulis femininis in -a (singolâr) e -as (plurâl). Un altri trat carateristic de zone di Davâr al è la conservazion dai ditoncs ei e ou là che tal furlan centrâl a si an î e û (misteir e fouc par mistîr e fûc).
In ogni frazion dal comun, però, si à cualchi variazion; a Muina par esempli no si cjatin i ditoncs ei e ou, a Liariis, Mion e Cele invezit il plurâl des peraulis femininis al è in -es.
[cambie] Di viodi
- La Plêf di Guart, logade insomp un cuel fra Cela e Negrons, citade pe prime volte tal 1119, ma siguramentri ancjemò plui viere. In dì di vuê però la glesie, par vie dai varis teremots, e à un aspiet sietcentesc.
- Il Palaç Micoli Toscano a Mion, tirât sù de famee dai Toscjans. La costruzion da l'edifici e terminà tal 1836, e in dì di vuê al è cognossût come Il palaç dai cent barcons.
- La Cjase Di Cort a Davasta, dal XVIII secul, carateristic esempli di architeture cjargnele.
- Il Mulin, in localitât Baûs, fra Davâr e Comelians. Si trate di un vieri mulin ancjemò funzionant, che al permet di viodi cemût che une volte si masenave la blave.


text:
Manifestassions
In chista pagjina, intun prin momênt, a vegnin publicâts i apuntaments fis di pi interès e tradission.
Sucessivamentri, la lista dai apuntaments a ven simpri agjornada cu li' altris manifestassions e events organisâts tal cors da l'an da Ents o Associassions che a ni mandin il programa.
Clica tal mês che a ti interessa:
APUNTAMENTS FIS PERIODICS
Ricuarts dal timp
MERCJÂT DAI PÛLS
Ogni têrs Sabida dal mês
Centro storic
Par informassions e prenotassions: Pro Spilimberc 0427.2274
info(at)prospilimbergo.org


text:
1) Maian
2) Glesie di Pêrs
3) Tal cimitieri di Maian
4) Inmò a Maian
5) I funerâi tal cimitieri
6) Condomini a Maian
7) Il biel tor e la glesie di Maian, o ce che al reste...
8) Il condomini sdrumât
9) Un miedi cui socoridôrs
10) Un femine sot des maseriis
Îr di sere e je stade inaugurade une mostre fotografiche sul taramot. Si podarà visitâle fin ai 7 di Zenâr. Us visi che lis fotos a son di Zavagno, un fotograf di Poç di Codroip e ce che o viodarês nol sarà dut su Maian. Dentri de mostre e je ancje une publicazion che e fâs di catalic. Stant che mi sarès plasût viodi cualchi imagjin di plui su Maian, us ai metût achì cualchi scat che o ai cjatât su internet e che NO viodarês in mostre (cjale il sît de regjon
).
O ai metudis chestis fotos soredut par chei che come me a son nassûts dopo dal taramot e che no àn viodût ce che al è sucedût tal nestri paîs. No ai voie di fâ nissune polemiche, ma o pensi che par trasmeti il spirt di comunitât a lis gjenerazions gnovis, al podeve jessi util e impuartant focalizâ la atenzion su Maian e lis nestris frazions.
E mi sarès plasût ancje vê la pussibilitât di fâ un documentari video, ma di chest o vin za fevelât...


text:
Gnot di amôr
Caricato da christianromanini
Îr o ai stât a cjatâ Sdrindule, che o saludi e o ringrazii pe simpatie e pe disponibilitât.
O ai comprât il Cd cu lis sôs cjançons e lui mi à regalât il test di chê sô plui biele, chê che e restarà come "Stelutis alpinis":
Gnot di amôr
peraulis e musiche di Sdrindule
Gnot e dì
jo ti viôt chi cun me,
ma ce frêt di bessôl chi tal jet:
jo o crodevi di vêti par me dute la vite.
O vevi un agnul poiât chi sul cûr
mi diseve “cun te o soi sigûr",
"tenmi strete plui strete, di amôr o mûr”.
Tu la sole, la prime, l'amôr,
o ai passât masse timp di bessôl,
jo ti cjali tai voi e o capìs no tu puedis lassâmi.
Une gnot che no conte par te,
une vite che e va vie cun te,
e tu agnul dal gno Paradîs cence di me.
E tu vâs vie cence dîmi nuie,
al reste il cjalt dal to cuarp
ta chel jet, jo no ai plui nuie:
jo ti prei, Signôr, jude il gno dolôr.
O vevin scrit su chel arbul tal viâl
“jo e te” cuntun segn sul cûr.
O vevin dit une dì “O tornarìn, o sarìn insieme”.
Sì chel segn lu veve il gno cûr
e chel viâl al fâs pôre, al è scûr,
nancje il cjant di un amôr che al dîs “Jo o mûr”.
E tu vâs vie cence dîmi nuie,
ilusion di un moment, di une gnot, di une bausie...
jo le spieti ca, ma no tornarà.
note:
la version trascrite e rispiete lis regulis gramaticâls de lenghe furlane, po dopo, come che al sucêt tal fevelât ciertis elisions a son naturâls e duncje no stait a bruntulâmi se ce che al è scrit no lu sintîs tal cjantât.
O ringrazii Sdrindule che mi à dât il permès di meti la cjançon in rêt: un regâl pai furlans di dut il mont!
Cui che al volès comprâ il Cd al pues lâ a cjatâlu a cjase a Pagnà in "via della motta, 5/c", ma se lu visais par telefon, us spieghe cemût rivâ:
Sdrindule 0432/661325
o mandâ une mail a:
dipetardo@libero.it